Հարություն Մերդինյան

Հարություն Գեղամի Մերդինյան (), հայ մարմնամարզիկ, նժույգի վրա վարժություններում Եվրոպայի կրկնակի չեմպիոն (2016 և 2022 թվականներ), 2015 և 2016 թվականների աշխարհի գավաթակիր, աշխարհի առաջնության բրոնզե (2015), ինչպես նաև Եվրոպայի առաջնության արծաթե (2015) և եռակի բրոնզե մեդալակիր (2011, 2012, 2017)։

Կենսագրություն 
Հարություն Մերդինյանը ծնվել է 1984 թվականի օգոստոսի 16-ին, Երևանում։ 1989 թվականին 5 տարեկան Հարությունին ծնողները տարան մարմնամարզության խմբակ։ 15 տարեկանում նա առաջին անգամ հրավիրվեց Հայաստանի հավաքական։ Դրանից երկու տարի անց առաջին ելույթն ունեցավ Եվրոպայի առաջնությունում։

Հարություն Մերդինյանը ելույթ է ունենում մի քանի մրցաձևերում, սակայն հիմնական հաջողությունները նա արձանագրել է նժույգի վրա վարժություններում։ 2011 թվականին Բեռլինում կայացած Եվրոպայի առաջնությունում այդ մրցաձևում նա նվաճեց բրոնզե մեդալ, որը անկախանալուց հետո Հայաստանի մարմնամարզիկների առաջին պարգևն էր աշխարհամասի առաջնություններում։

2012 թվականի դեկտեմբերին Հարությունը նժույգի վրա վարժություններում դարձավ օլիմպիական չեմպիոն Միխայիլ Վորոնինի անվան գավաթի խաղարկության հաղթող։

Նույն թվականի մայիսին Ֆրանսիայի Մոնպելիե քաղաքում կայացած Եվրոպայի առաջնությունում նա կրկնեց իր հաջողությունը և կրկին դարձավ բրոնզե մեդալակիր։

2015 թվականի հոկտեմբերի 31-ին Շոտլանդիայի Գլազգո քաղաքում կայացած աշխարհի առաջնությունում Հարությունը նժույգի վրա 15,500 միավորով արժանացավ բրոնզե մեդալի՝ իրենից առաջ թողնելով Մեծ Բրիտանիայի ներկայացուցիչներ Մաքս Վիթլոքին (16,133 միավոր) և Լուիս Սմիթին (16,033 միավոր)։

2016 թվականի մայիսին Շվեյցարիայի Բեռն քաղաքում կայացած Եվրոպայի առաջնությունում նժույգ վարժությունում վաստակելով 15,366 միավոր՝ դարձավ Եվրոպայի չեմպիոն։

2016 թվականին Հարությունը մասնակցեց Ռիո դե Ժանեյրոյում կայացած Ամառային Օլիմպիական խաղերին։ Նժույգաթափ վարժության որակավորման փուլում նա զբաղեցրեց 4-րդ տեղը և նվաճեց եզրափակիչ փուլի ուղեգիր։ Առողջական խնդիրների և լարվածության պատճառով եզրափակչում նրա ելույթն այնքան էլ հաջող չէր։ Մրցավարները նրա ելույթը գնահատեցին 14,933 միավոր, որը 7-րդ արդյունքն էր։

2017 թվականին Ռումինիայի Կլուժ-Նապոկա քաղաքում կայացած Եվրոպայի առաջնությունում նժույգ վարժությունում վաստակելով 14,833 միավոր՝ կարիերայում երրորդ անգամ դարձավ բրոնզե մեդալակիր։

2022 թվականի օգոստոսին կարիերայիում երկրորդ անգամ Հարությունը դարձավ նժույգ վարժության Եվրոպայի չեմպիոն։ Մյունխենում կայացած առաջնության եզրափակչում նա վաստակեց 14,733 միավոր և առաջ անցավ հոլանդացի և գերմանացի մրցակիցներից։

Մարզական նվաճումները

Ծանոթագրություններ

Արտաքին հղումներ 
 Հարություն Մերդինյանը՝ Մարնամարզության միջազգային ֆեդերացիայի կայքում 

Հայ մարմնամարզիկներ